[{"text_idx": "#000000", "text": "Beste era batera esanda, Euskaraldiaren helburu nagusia herritarren hizkuntza ohiturak aldatuta euskararen erabilera handitzea da. Helduen aktibazioa du oinarri, eta ariketa egin ahal izateko gutxieneko baldintza euskara ulertzea da."}, {"text_idx": "#000001", "text": "2018an egin zen lehen aldiz ariketa, Euskaraldia: 11 egun euskaraz; orduan norbanakoengan jarri zen fokua eta milaka izan ziren hizkuntza ohiturak aldatzeko helburuarekin ahobizi eta belarriprest moduan ariketan parte hartu zutenak."}, {"text_idx": "#000002", "text": "Bigarren ariketa 2020an burutu zen, eta, horretan, entitateei ere ariketan parte hartzeko gonbidapena egin zitzaien, euren eremuetan hizkuntza ohiturak aldatzeko urratsak ematen has daitezen, eta entitateko kideen parte-hartzea sustatu eta babestu dezaten. Ariguneak sortu ziren."}, {"text_idx": "#000003", "text": "Beste era batera esanda, Euskaraldiaren helburua da gure hizkuntza ohiturak aldatuz euskararen erabilera handitzea, gutxieneko baldintza euskara ulertzea izanik."}, {"text_idx": "#000005", "text": "Euskaraldia ondoko helburuekin sortu da:"}, {"text_idx": "#000006", "text": "Hiztunen hizkuntza ohituretan eragitea, euskarazko hizkuntza praktikak hedatzeko\nNorberaren hizkuntza portaera eta ohituren inguruan gogoeta eragin eta aldaketan lagungarri izatea\nGizartean eragina duten era guztietako entitateek hizkuntza ohitura aldaketan babes neurriak hartzea\nGizarte aktibazioa, ariketa kolektibo baten bidez\nHerriz herriko euskaltzaleen artikulazioa bultzatzea\nEuskararen aldeko eragileak ekimen bateratu baten bueltan antolatzea"}, {"text_idx": "#000007", "text": "Lehen Euskaraldia 2018ko azaroaren 23tik abenduaren 3ra gauzatu zen, Euskal Herri guztiko ehunka herritako milaka parte hartzailerekin. Bigarrena, hamabost egunez, 2020ko azaroaren 20tik abenduaren 4ra egin zen (ikusi aurreko edizioak)"}]